






















I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Xelpek 82,5 mg pailginto atpalaidavimo tabletės
Xelpek 165 mg pailginto atpalaidavimo tabletės
Xelpek 330 mg pailginto atpalaidavimo tabletės


2.	KOKYBINĖ IR KIEKYBINĖ SUDĖTIS

Xelpek 82,5 mg pailginto atpalaidavimo tabletės
Kiekvienoje pailginto atpalaidavimo tabletėje yra 82,5 mg pregabalino.

Xelpek 165 mg pailginto atpalaidavimo tabletės
Kiekvienoje pailginto atpalaidavimo tabletėje yra 165 mg pregabalino.

Xelpek 330 mg pailginto atpalaidavimo tabletės
Kiekvienoje pailginto atpalaidavimo tabletėje yra 330 mg pregabalino.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Pailginto atpalaidavimo tabletė.

Xelpek 82,5 mg pailginto atpalaidavimo tabletės
Balta, ovali tabletė be vagelės, kurios viena pusė yra tuščia, o kitoje pusėje juodu rašalu įspaustas užrašas „ALV 379“; jos ilgis – 19 mm, plotis – 12 mm, storis – maždaug 7 mm.

Xelpek 165 mg pailginto atpalaidavimo tabletės
Geltona, ovali tabletė be vagelės, kurios viena pusė tuščia, o kitoje pusėje juodu rašalu įspaustas užrašas „ALV 380“; jos ilgis – 19 mm, plotis – 12 mm, storis – maždaug 7 mm.

Xelpek 330 mg pailginto atpalaidavimo tabletės
Rožinė, ovali tabletė be vagelės, kurios viena pusė tuščia, o kitoje pusėje juodu rašalu įspaustas užrašas „ALV 381“; jos ilgis – 19 mm, plotis – 12 mm, storis – maždaug 8 mm.


4.	KLINIKINĖ INFORMACIJA

4.1	Terapinės indikacijos

Xelpek skirtas suaugusiųjų periferinio ir centrinio neuropatinio skausmo gydymui.

4.2	Dozavimas ir vartojimo metodas

Dozavimas
Paros dozė yra 165–660 mg, vartojama vieną kartą per parą iš karto po vakarienės.

Neuropatinio skausmo gydymą pregabalino pailginto atpalaidavimo tabletėmis galima pradėti skiriant 165 mg paros dozę, kuri vartojama vieną kartą per parą iškart po vakarienės, ir atsižvelgus į individualų paciento atsaką ir toleranciją, per 1 savaitę dozę galima padidinti iki 330 mg vieną kartą per parą. Didžiausia rekomenduojama pregabalino pailginto atpalaidavimo dozė yra 660 mg vieną kartą per parą, vartojama iš karto po vakarienės. 

Patarimas praleidus dozę
Svarbu, kad pacientas tabletes vartotų reguliariai tuo pačiu metu kiekvieną dieną. Jei pacientas praleidžia Xelpek dozę, reikia patarti ją išgerti kuo greičiau ir būtinai po valgio, išskyrus atvejus, kai laikas kitai dozei. Tokiu atveju pacientui reikia patarti nevartoti praleistos dozės ir laikytis įprasto dozavimo grafiko. Negalima vartoti dvigubos dozės, norint kompensuoti praleistą dozę.

Greito atpalaidavimo pregabalino keitimas pailginto pregabalino atpalaidavimo preparatais 
Keičiant greito atpalaidavimo pregabalino į pailginto atpalaidavimo pregabalino preparatus, keitimo dieną pacientui reikia patarti išgerti rytinę greito atpalaidavimo pregabalino dozę, kaip paskirta, ir pradėti gydymą pailginto atpalaidavimo pregabalino vaistiniu preparatu po vakarienės.

1 lentelė.	Greito atpalaidavimo pregabalino vaistinio preparato keitimas pailginto atpalaidavimo pregabalino vaistiniu preparatu

	Greito atpalaidavimo pregabalinas 
Bendra paros dozė
(vartojama 2 arba 3 kartus per parą)
	Pailginto atpalaidavimo pregabalinas 
Dozė
(vartojama vieną kartą per parą)

	75 mg per parą
	82,5 mg per parą

	150 mg per parą
	165 mg per parą

	225 mg per parą
	247,5 mg per parąa

	300 mg per parą
	330 mg per parą

	450 mg per parą
	495 mg per parąb

	600 mg per parą
	660 mg per parąc


a 247,5 mg=3 X 82,5 mg tabletės, vartojamos vieną kartą per parą.
b 495 mg=3 X 165 mg tabletės, vartojamos vieną kartą per parą.
c 660 mg=2 X 330 mg tabletės, vartojamos vieną kartą per parą.

Pregabalino vartojimo nutraukimas
Remiantis šiuolaikine klinikine patirtimi, jeigu pregabalino vartojimą reikia nutraukti, tai rekomenduojama daryti palaipsniui, ne greičiau kaip per 1 savaitę (žr. 4.4 ir 4.8 skyrius).

Pacientams, kurių inkstų funkcija sutrikusi
Pacientams, kurių kreatinino klirensas (CLcr) yra mažesnis nei 30 ml/min arba kuriems atliekamos hemodializės, pailginto atpalaidavimo pregabalino tablečių vartoti nerekomenduojama.
Atsižvelgiant į nuo dozės priklausomas nepageidaujamas reakcijas ir į tai, kad pregabalino daugiausia pasišalina per inkstus, pacientams, kurių inkstų funkcija sutrikusi, dozę reikia koreguoti. Pregabalinas iš sisteminės kraujotakos šalinamas daugiausia per inkstus nepakitęs. Kadangi pregabalino klirensas yra tiesiogiai proporcingas kreatinino klirensui (žr. 5.2 skyrių), pacientams, kurių inkstų funkcija sutrikusi, reikia individualiai mažinti dozę remiantis kreatinino klirensu (CLcr), kaip nurodyta 2 lentelėje, sudarytoje pagal šią formulę:

CLcr(ml/min) = (x 0,85 pacientėms moterims)

Pregabalinas iš kraujo plazmos veiksmingai šalinamas hemodializės metu (50 % vaistinio preparato per 4 valandas). Pacientams, kurie gydomi hemodializėmis, reikia skirti greito atpalaidavimo vaistinių preparatų. Gydantis gydytojas, turi vadovautis greito atpalaidavimo pregabalino vaistinių preparatų charakteristikų santraukoje pateiktais nurodymais ir dozavimo rekomendacijomis pacientams, kuriems taikoma hemodializė.

2 lentelė.	Pailginto atpalaidavimo pregabalino dozės keitimas atsižvelgiant į inkstų funkciją
	Kreatinino klirensas (CLcr) (ml/min)
	Visa pailginto atpalaidavimo pregabalino paros dozė (mg per parą)
	Dozavimo režimas

	
	Pradinė dozė
(mg per parą)
	
	Didžiausia dozė
(mg per parą)
	

	≥ 60 ml/min
	165
	330
	495a
	660b
	Vieną kartą per parą

	30‑60 ml/min
	82,5
	165
	247,5c
	330
	Vieną kartą per parą

	˂ 30/hemodializė
	Dozavimas kartu su pregabalino greito atpalaidavimo vaistiniais preparatais


a 495 mg=3 X 165 mg tabletės, vartojamos vieną kartą per parą.
b 660 mg=2 X 330 mg tabletės, vartojamos vieną kartą per parą.
c 247,5 mg=3 X 82,5 mg tabletės, vartojamos vieną kartą per parą.

Pacientams, kurių kepenų funkcija sutrikusi
Pacientams, kurių kepenų funkcija sutrikusi, dozės keisti nereikia (žr. 5.2 skyrių).

Vaikų populiacija
Pregabalino saugumas ir veiksmingumas jaunesniems kaip 12 metų vaikams ir paaugliams (12‑17 metų) neištirti. Turimi duomenys pateikiami 4.8, 5.1 ir 5.2 skyriuose, tačiau dozavimo rekomendacijų pateikti negalima.

Senyviems pacientams
Senyviems pacientams dėl sutrikusios inkstų funkcijos gali prireikti mažinti pregabalino dozę (žr. 5.2 skyrių).

Vartojimo metodas
Xelpek reikia vartoti iš karto po vakarienės.
Xelpek tabletę reikia nuryti visą, jos negalima dalyti, smulkinti ar kramtyti. Tabletės negalima laužyti, nes tai gali paveikti pailginto atpalaidavimo tabletės savybes (žr. 5.2 skyrių).
Xelpek skirtas vartoti tik per burną.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

4.4	Specialūs įspėjimai ir atsargumo priemonės

Cukriniu diabetu sergantiems pacientams
Remiantis šiuolaikine klinikine patirtimi, kai kuriems cukriniu diabetu sergantiems pacientams, kurie vartodami pregabalino priaugo svorio, gali prireikti keisti gliukozės koncentraciją kraujyje mažinančius vaistinius preparatus.

Padidėjusio jautrumo reakcijos
Po vaistinio preparato registracijos gauta pranešimų apie padidėjusio jautrumo reakcijų, įskaitant angioneurozinę edemą, atvejus. Jeigu atsiranda angioneurozinės edemos simptomų, tokių kaip veido paburkimas, patinimas aplink burną arba viršutinių kvėpavimo takų patinimas, reikia nedelsiant nutraukti pregabalino vartojimą.

Sunkios nepageidaujamos odos reakcijos (SNOR)
Gauta retų pranešimų apie su pregabalino vartojimu susijusias sunkias nepageidaujamas odos reakcijas, įskaitant Stivenso-Džonsono (Stevens-Johnson) sindromą (SDS) ir toksinę epidermio nekrolizę (TEN), kurios gali būti pavojingos gyvybei arba mirtinos. Skiriant vaistinio preparato pacientus reikia informuoti apie šių odos reakcijų požymius ir simptomus ir reikia atidžiai stebėti, ar jiems nepasireiškia odos reakcijų. Jeigu pasireiškia šias reakcijas leidžiančių įtarti požymių ir simptomų, reikia nedelsiant nutraukti gydymą pregabalinu ir apsvarstyti galimybę skirti kito vaistinio preparato (jeigu reikia).

Svaigulys, somnolencija, sąmonės netekimas, sumišimas ir psichikos (protinės veiklos) sutrikimas
Gydymas pregabalinu susijęs su svaiguliu ir mieguistumu (somnolencija), dėl tokio poveikio senyvi pacientai gali dažniau susižeisti (pargriūti). Po vaistinio preparato registracijos gauta pranešimų apie sąmonės netekimo, sumišimo ir psichikos (protinės veiklos) sutrikimo atvejus. Todėl pacientams reikia patarti laikytis atsargumo priemonių, kol jie pripras prie vaistinio preparato sukeliamo poveikio.

Su regėjimu susijęs poveikis
Kontroliuojamų tyrimų duomenimis, neryškus matymas, kuris dažniausiai išnyko toliau vartojant vaistinio preparato, dažniau nustatytas pregabalinu gydytiems pacientams, nei vartojusiems placebo. Klinikinių tyrimų metu atliktų oftalmologinių tyrimų duomenimis, regėjimo aštrumas sumažėjo ir regėjimo lauko pokyčių dažniau pasireiškė pregabalinu gydytiems pacientams, nei vartojusiems placebo. Akių dugno pokyčių dažniau pasireiškė placebo vartojusiems pacientams (žr. 5.1 skyrių).

Po vaistinio preparato registracijos taip pat buvo pranešta apie nepageidaujamas regėjimo reakcijas, įskaitant regėjimo praradimą, neryškų matymą arba kitokius regėjimo aštrumo pokyčius, kurių dauguma buvo laikini. Nutraukus pregabalino vartojimą, šie regėjimo sutrikimo simptomai gali išnykti arba palengvėti.

Inkstų nepakankamumas
Nustatyta inkstų nepakankamumo atvejų ir kai kuriais atvejais nutraukus pregabalino vartojimą, ši nepageidaujama reakcija išnyko.

Stazinis širdies nepakankamumas
Po vaistinio preparato registracijos gauta pranešimų, kad kai kuriems pregabalino vartojusiems pacientams pasireiškė stazinio širdies nepakankamumo atvejai. Šios reakcijos dažniausiai pasireiškė senyviems pacientams, turintiems širdies ir kraujagyslių sistemos sutrikimų, kai pregabalino buvo vartojama neuropatiniam skausmui gydyti. Tokius pacientus gydyti pregabalinu reikia laikantis atsargumo priemonių. Nutraukus pregabalino vartojimą, reakcija gali išnykti.

Centrinio neuropatinio skausmo dėl stuburo traumos gydymas
Gydant nugaros smegenų traumos sukeltą centrinį neuropatinį skausmą, paprastai dažniau pasireiškė nepageidaujamų reakcijų, centrinės nervų sistemos nepageidaujamų reakcijų ir ypač mieguistumas (somnolencija). Tai galima paaiškinti kartu vartojamų vaistinių preparatų (pvz., miorelaksantų), kurie būtini esant minėtai ligai, adityviu veikimu. Į tai reikia atsižvelgti, skiriant pregabalino minėtos būklės atveju.

Kvėpavimo slopinimas
Gauta pranešimų apie sunkų kvėpavimo slopinimą, susijusį su pregabalino vartojimu. Pacientams, kurių kvėpavimo funkcija sutrikusi, kurie serga kvėpavimo takų arba neurologine liga, kurių inkstų funkcija sutrikusi, kurie kartu vartoja CNS slopinančių vaistinių preparatų arba yra senyvi, kyla didesnė rizika patirti šią sunkią nepageidaujamą reakciją. Tokiems pacientams gali prireikti koreguoti dozę (žr. 4.2 skyrių).

Mintys apie savižudybę ir savižudiškas elgesys
Gauta pranešimų apie mintis apie savižudybę ir bandymų nusižudyti, pacientams, kurie buvo gydomi antiepilepsiniais vaistiniais preparatais pagal įvairias indikacijas. Atsitiktinių imčių placebu kontroliuotų klinikinių tyrimų metaanalizės duomenys taip pat parodė šiek tiek padidėjusią minčių apie savižudybę ir bandymo nusižudyti riziką. Šios rizikos mechanizmas nėra aiškus. Po vaistinio preparato registracijos, pregabalinu gydomiems pacientams buvo pastebėta minčių apie savižudybę ir savižudiško elgesio atvejų (žr. 4.8 skyrių). Epidemiologinis tyrimas, atliktas taikant savikontrolinio tyrimo planą (lyginant gydymo ir negydymo laikotarpius tam pačiam asmeniui), parodė, kad pacientams, gydytiems pregabalinu, padidėja naujų savižudiško elgesio apraiškų ir mirties dėl savižudybės rizika.

Pacientus (ir jų globėjus) reikia įspėti, kad kreiptųsi į gydytoją patarimo, jeigu pasireiškia minčių apie savižudybę bei bandymo nusižudyti požymių. Pacientai turi būti stebimi dėl minčių apie savižudybę bei bandymo nusižudyti požymių ir turi būti apsvarstytas atitinkamas gydymas. Atsiradus minčių apie savižudybę ir savižudiškam elgesiui, reikia apsvarstyti galimybę nutraukti gydymą pregabalinu.

Susilpnėjusi apatinės virškinimo trakto dalies funkcija
Po vaistinio preparato registracijos gauta pranešimų apie reiškinius, susijusius su susilpnėjusia apatinės virškinimo trakto dalies funkcija (pvz., žarnų obstrukciją, paralyžinį žarnų nepraeinamumą, vidurių užkietėjimą), pregabalino vartojant kartu su vaistiniais preparatais, kurie gali sukelti vidurių užkietėjimą, pavyzdžiui, opioidiniais analgetikais. Jeigu pregabalino numatoma vartoti kartu su opioidais, reikia apgalvoti priemones, kurios padėtų išvengti vidurių užkietėjimo (ypač moterims ir senyviems pacientams).

Vartojimas kartu su opioidais
Pregabalino skiriant kartu su opioidais reikia laikytis atsargumo priemonių dėl CNS slopinimo rizikos (žr. 4.5 skyrių). Atliekant opioidus vartojančių pacientų atvejo-kontrolės tyrimą, tiems pacientams, kurie pregabalino vartojo kartu su opioidais, nustatyta padidėjusi su opioidais susijusio mirštamumo rizika, palyginus su vien opioidų vartojusiųjų grupe (koreguotasis šansų santykis [kŠS]: 1,68 [95 % PI nuo 1,19 iki 2,36]). Ši padidėjusi rizika stebėta vartojant mažas pregabalino dozes (≤ 300 mg, kŠS 1,52 [95 % PI nuo 1,04 iki 2,22]), taip pat buvo tendencija rizikai didėti vartojant dideles pregabalino dozes (> 300 mg, kŠS 2,51 [95 % PI nuo 1,24 iki 5,06]).

Netinkamas vartojimas, piktnaudžiavimo galimybės arba priklausomybė
Pregabalinas gali sukelti priklausomybę nuo vaistinio preparato, kuri gali atsirasti vartojant gydomąsias dozes. Buvo pranešta apie netinkamo vartojimo, piktnaudžiavimo ir priklausomybės atvejus. Pacientams, kurie anksčiau piktnaudžiavo kokiomis nors medžiagomis, gali būti didesnė netinkamo vartojimo, piktnaudžiavimo ir priklausomybės nuo pregabalino rizika, todėl tokie pacientai pregabalino turi vartoti laikantis atsargumo priemonių. Prieš skiriant pregabalino, reikia atidžiai įvertinti paciento netinkamo vartojimo, piktnaudžiavimo ar priklausomybės riziką.

Pregabalinu gydomus pacientus reikia stebėti dėl netinkamo vartojimo, piktnaudžiavimo ir priklausomybės nuo pregabalino simptomų, tokių kaip tolerancijos vaistiniam preparatui išsivystymas, dozės didinimas ir elgsenos, siekiant gauti vaistinio preparato, atvejai.

Nutraukimo simptomai
Nutraukus trumpalaikį ir ilgalaikį gydymą pregabalinu, nustatyta nutraukimo simptomų atvejų. Buvo pranešta apie tokius simptomus: nemigą, galvos skausmą, pykinimą, nerimą, viduriavimą, gripo sindromą, nervingumą, depresiją, mintis apie savižudybę, skausmą, traukulius, hiperhidrozę ir svaigulį. Nutraukimo simptomų atsiradimas nutraukus pregabalino vartojimą gali rodyti priklausomybę nuo vaistinio preparato (žr. 4.8 skyrių). Prieš pradedant gydymą pacientui reikia nurodyti tokio reiškinio galimybę. Jeigu pregabalino vartojimą reikia nutraukti, rekomenduojama tai daryti palaipsniui, mažiausiai 1 savaitės laikotarpiu, nepriklausomai nuo indikacijos (žr. 4.2 skyrių). 

Vartojant pregabalino arba netrukus po pregabalino vartojimo nutraukimo gali pasireikšti traukuliai, įskaitant epilepsinę būklę (status epilepticus) ir didžiuosius (toninius‑kloninius) (grand mal) priepuolius.

Duomenys rodo, kad ilgalaikio gydymo nutraukimo simptomų pasireiškimo dažnis ir sunkumas gali priklausyti nuo pregabalino dozės.

Encefalopatija
Nustatyta encefalopatijos atvejų, dažniausiai pacientams, kuriems buvo gretutinių ligų, kurios gali pagreitinti encefalopatijos atsiradimą.

Vaisingos moterys/kontracepcija
Pregabalino vartojimas nėštumo pirmojo trimestro metu, negimusiam kūdikiui gali sukelti sunkių įgimtų formavimosi ydų. Pregabalino nėštumo metu vartoti negalima, išskyrus tuos atvejus, kai nauda motinai aiškiai persveria galimą riziką vaisiui. Vaisingos moterys turi naudoti veiksmingą kontracepcijos metodą gydymo metu (žr. 4.6 skyrių).


4.5	Sąveika su kitais vaistiniais preparatais ir kitokia sąveika

Kadangi pregabalinas daugiausia išsiskiria nepakitęs su šlapimu, žmogaus organizme metabolizuojamas tik nedidelis jo kiekis (< 2 % pavartotos dozės aptinkama šlapime metabolitų pavidalu), neslopina kitų vaistinių preparatų metabolizmo in vitro ir nesijungia prie kraujo plazmos baltymų, todėl mažai tikėtina, kad jis sąveikautų su kitais vaistiniais preparatais, ar šie paveiktų jo farmakokinetiką.

Tyrimai in vivo ir populiacijos farmakokinetinė analizė
Atitinkamai, in vivo tyrimų metu nepastebėta kliniškai reikšmingos farmakokinetinės sąveikos tarp pregabalino ir fenitoino, karbamazepino, valpro rūgšties, lamotrigino, gabapentino, lorazepamo, oksikodono ar etanolio. Populiacijos farmakokinetinė analizė parodė, kad geriamieji vaistiniai preparatai nuo cukrinio diabeto, diuretikai, insulinas, fenobarbitalis, tiagabinas ir topiramatas kliniškai reikšmingo poveikio pregabalino klirensui neturėjo.

Geriamieji kontraceptikai, noretisteronas ir (arba) etinilestradiolis
Kartu vartojami pregabalinas ir geriamieji kontraceptikai, kurių sudėtyje yra noretisterono ir (arba) etinilestradiolio, neveikia vienas kito farmakokinetikos, esant nusistovėjusiai pusiausvyrinei koncentracijai.

Centrinę nervų sistemą veikiantys vaistiniai preparatai
Pregabalinas gali sustiprinti etanolio ir lorazepamo poveikį.

Po vaistinio preparato registracijos gauta pranešimų, kad pacientams, vartojusiems pregabalino, opioidų ir (arba) kitų centrinę nervų sistemą (CNS) slopinančių vaistinių preparatų, nustatyta kvėpavimo nepakankamumo, komos ir mirčių atvejų. Pregabalinas, manoma, sustiprina oksikodono sukeliamą pažintinės ir stambiosios motorikos sutrikimą.

Sąveika ir senyvi pacientai
Farmakodinaminės sąveikos tyrimų su senyvais savanoriais neatlikta. Sąveikos tyrimai atlikti tik suaugusiesiems.

4.6	Vaisingumas, nėštumo ir žindymo laikotarpis

Vaisingos moterys/kontracepcija
Vaisingos moterys turi naudoti veiksmingą kontracepcijos metodą gydymo metu (žr. 4.4 skyrių).

Nėštumas
Su gyvūnais atlikti tyrimai parodė toksinį poveikį reprodukcijai (žr. 5.3 skyrių). 

Nustatyta, kad pregabalino prasiskverbia per žiurkių placentą (žr. 5.2 skyrių). Pregabalino taip pat gali prasiskverbti per žmogaus placentą.

Sunkios įgimtos formavimosi ydos
Šiaurės šalių stebėjimo tyrimo, atlikto su daugiau kaip 2 700 nėščių moterų, kurioms nėštumo pirmojo trimestro metu buvo skiriama pregabalino, duomenimis sunkių įgimtų formavimosi ydų (SĮFY) paplitimas vaikų populiacijoje (gyvų ar negyvų gimusių vaikų), paveiktoje pregabalino, yra didesnis, palyginti su populiacija, kuri nebuvo paveikta (atitinkamai 5,9 % ir 4,1 %).
SĮFY rizika vaikų populiacijoje, nėštumo pirmąjį trimestrą paveiktoje pregabalino, buvo šiek tiek didesnė, palyginti su nepaveikta populiacija (koreguotas paplitimo rodiklis ir 95 % PI: 1,14 [0,96‑1,35]) ir palyginti su populiacija, paveikta lamotrigino (1,29 [1,01–1,65]) arba duloksetino (1,39 [1,07–1,82]).

Atlikus konkrečių įgimtų formavimosi ydų analizę, buvo nustatyta didesnė įgimtų nervų sistemos, akių, lūpos, alveolinės ataugos, veido ir burnos nesuaugimų, šlapimo takų ir genitalijų formavimosi ydų rizika, bet skaičiai buvo nedideli, o skaičiavimai netikslūs.

Pregabalino nėštumo metu vartoti negalima, išskyrus neabejotinai būtinus atvejus (jeigu nauda motinai aiškiai persveria galimą riziką vaisiui).

Žindymas
Pregabalino išsiskiria į gydytų moterų pieną (žr. 5.2 skyrių). Pregabalino poveikis naujagimiams/kūdikiams nežinomas. Atsižvelgiant į žindymo naudą kūdikiui ir gydymo naudą motinai, reikia nuspręsti, ar nutraukti žindymą, ar nutraukti arba susilaikyti nuo gydymo pregabalinu.

Vaisingumas
Klinikinių tyrimų duomenų apie pregabalino poveikį moters vaisingumui nėra.

Klinikinio tyrimo pregabalino poveikiui spermos judrumui ištirti metu, sveiki tiriamieji vyrai vartojo iki 600 mg pregabalino dozes per parą. Po 3 gydymo mėnesių poveikio spermos judrumui nebuvo.

Vaisingumo tyrimai su žiurkių patelėmis parodė nepageidaujamą poveikį reprodukcijai. Vaisingumo tyrimai su žiurkių patinais parodė nepageidaujamą poveikį reprodukcijai ir vystymuisi. Klinikinė šių reiškinių reikšmė nežinoma (žr. 5.3 skyrių).

4.7	Poveikis gebėjimui vairuoti ir valdyti mechanizmus

Pregabalinas gebėjimą vairuoti ir valdyti mechanizmus veikia silpnai ar vidutiniškai. Xelpek gali sukelti svaigulį ir mieguistumą (somnolenciją), todėl gali daryti poveikį gebėjimui vairuoti ir valdyti mechanizmus. Pacientą reikia perspėti, kad nevairuotų transporto priemonių, nevaldytų sudėtingų mechanizmų ar nedirbtų kitų pavojingų darbų tol, kol nepaaiškės, ar šis vaistinis preparatas veikia jo gebėjimą vykdyti tokią veiklą.

4.8	Nepageidaujamas poveikis

Pregabalino klinikinių tyrimų programoje dalyvavo daugiau kaip 8 900 pacientų, vartojusių pregabalino. Iš jų daugiau kaip 5 600 pacientų dalyvavo dvigubai koduotame placebu kontroliuojamame tyrime. Dažniausiai pasireiškusios nepageidaujamos reakcijos buvo svaigulys ir somnolencija. Nepageidaujamos reakcijos paprastai buvo lengvos ir vidutinio sunkumo. Visų kontroliuojamųjų tyrimų metu dėl nepageidaujamų reakcijų tyrimą turėjo nutraukti 12 % pacientų, vartojusių pregabalino, ir 5 % pacientų, vartojusių placebo. Dažniausios nepageidaujamos reakcijos, dėl kurių nutrauktas pregabalino vartojimas, buvo svaigulys ir somnolencija.

Nepageidaujamos reakcijos, kurios pasireiškė dažniau nei placebo vartojusiems ir daugiau kaip vienam pacientui, išvardytos 3 lentelėje pagal organų sistemų klases ir dažnį. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis). Kiekvienoje dažnio grupėje nepageidaujamas poveikis pateikiamas mažėjančio sunkumo tvarka.

Išvardytos nepageidaujamos reakcijos gali būti susijusios su gretutine liga ir (arba) kartu vartojamais vaistiniais preparatais.

Gydant nugaros smegenų traumos sukeltą centrinį neuropatinį skausmą, apskritai dažniau pasireiškė nepageidaujamų reakcijų, CNS nepageidaujamų reakcijų ir ypač mieguistumas (somnolencija) (žr. 4.4 skyrių).

Po vaistinio preparato registracijos nustatytos papildomos reakcijos išvardytos toliau kursyvu.

3 lentelė.	Pregabalino nepageidaujamos reakcijos

	Organų sistemų klasė
	Nepageidaujamos reakcijos

	Infekcijos ir infestacijos

	Dažnas
	Nazofaringitas

	Kraujo ir limfinės sistemos sutrikimai

	Nedažnas
	Neutropenija

	Imuninės sistemos sutrikimai

	Nedažnas
	Padidėjęs jautrumas

	Retas
	Angioneurozinė edema, alerginė reakcija

	Metabolizmo ir mitybos sutrikimai

	Dažnas
	Apetito padidėjimas

	Nedažnas
	Anoreksija, hipoglikemija

	Psichikos sutrikimai

	Dažnas
	Euforinė nuotaika, sumišimas, irzlumas, dezorientacija, nemiga, lytinio potraukio (libido) sumažėjimas

	Nedažnas
	Haliucinacijos, panikos priepuolis, neramumas, susijaudinimas(ažitacija), depresija, prislėgta nuotaika, pakili nuotaika, agresija, nuotaikų kaita, depersonalizacija, sunkumas rasti tinkamus žodžius, nenormalūs sapnai, lytinio potraukio (libido) padidėjimas, anorgazmija, apatija

	Retas
	Disinhibicija, savižudiškas elgesys, mintys apie savižudybę

	Nežinomas
	Priklausomybė nuo vaistinio preparato

	Nervų sistemos sutrikimai

	Labai dažnas
	Svaigulys, somnolencija, galvos skausmas

	Dažnas
	Ataksija, koordinacijos sutrikimas, tremoras, dizartrija, amnezija, atminties sutrikimas, dėmesio sutrikimas, parestezija, hipestezija, sedacija, pusiausvyros sutrikimas, letargija

	Nedažnas
	Apalpimas (sinkopė), sustingimas (stuporas), mioklonija, sąmonės netekimas, psichomotorinis hiperaktyvumas, diskinezija, posturalinis svaigulys, intencinis (veiksmo) tremoras, nistagmas, pažinimo sutrikimas, psichikos (protinės veiklos)sutrikimas, kalbos sutrikimas, hiporefleksija, hiperestezija, deginimo pojūtis, skonio netekimas (ageuzija), bendras negalavimas

	Retas
	Traukuliai, parosmija (uoslės sutrikimas), hipokinezija, rašymo sutrikimas (disgrafija), parkinsonizmas

	Akių sutrikimai

	Dažnas
	Neryškus matymas, dvejinimasis (diplopija)

	Nedažnas
	Periferinio regėjimo praradimas, regėjimo sutrikimas, akies patinimas, regėjimo lauko defektas, regėjimo aštrumo sumažėjimas, akies skausmas, astenopija, fotopsija, akies sausumas, padidėjęs ašarojimas, akies dirginimas

	Retas
	Regėjimo praradimas, keratitas, oscilopsija, pakitęs regėjimo gylio suvokimas, vyzdžio išsiplėtimas (midriazė), žvairumas, regėjimo ryškumas

	Ausų ir labirintų sutrikimai

	Dažnas
	Galvos svaigimas (vertigo)

	Nedažnas
	Hiperakuzija

	Širdies sutrikimai

	Nedažnas
	Tachikardija, I laipsnio atrioventrikulinė blokada, sinusinė bradikardija, stazinis širdies nepakankamumas

	Retas
	QT intervalo pailgėjimas, sinusinė tachikardija, sinusinė aritmija

	Kraujagyslių sutrikimai

	Nedažnas
	Hipotenzija, hipertenzija, karščio pylimai (kraujo samplūdis į veidą), paraudimas, galūnių šaltumas

	Kvėpavimo sistemos, krūtinės ląstos ir tarpuplaučio sutrikimai

	Nedažnas
	Dusulys (dispnėja), kraujavimas iš nosies, kosulys, nosies užgulimas, rinitas, knarkimas, nosies sausumas

	Retas
	Plaučių edema, spaudimo pojūtis gerklėje

	Nežinomas
	Kvėpavimo slopinimas

	Virškinimo trakto sutrikimai

	Dažnas
	Vėmimas, pykinimas, vidurių užkietėjimas, viduriavimas, dujų kaupimasis virškinimo trakte, pilvo pūtimas, sausa burna

	Nedažnas
	Gastroezofaginio refliukso liga, seilių hipersekrecija, burnos hipestezija

	Retas
	Ascitas, pankreatitas, liežuvio patinimas, disfagija

	Kepenų, tulžies pūslės ir latakų sutrikimai

	Nedažnas
	Kepenų fermentų aktyvumo padidėjimas*

	Retas
	Gelta

	Labai retas
	Kepenų nepakankamumas, hepatitas

	Odos ir poodinio audinio sutrikimai 

	Nedažnas
	Papulinis bėrimas, dilgėlinė, hiperhidrozė, niežėjimas

	Retas
	Toksinė epidermio nekrolizė, Stivenso-Džonsono (Stevens-Johnson) sindromas, šaltas prakaitas

	Skeleto, raumenų ir jungiamojo audinio sutrikimai

	Dažnas
	Raumenų mėšlungis, artralgija, nugaros skausmas, galūnių skausmas, kaklo raumenų spazmas

	Nedažnas
	Sąnarių patinimas, mialgija, raumenų trūkčiojimas, kaklo skausmas, raumenų sąstingis

	Retas
	Rabdomiolizė

	Inkstų ir šlapimo takų sutrikimai

	Nedažnas
	Šlapimo nelaikymas, sutrikęs šlapinimasis (dizurija)

	Retas
	Inkstų nepakankamumas, oligurija, šlapimo susilaikymas (retencija)

	Lytinės sistemos ir krūties sutrikimai

	Dažnas
	Erekcijos disfunkcija

	Nedažnas
	Lytinės funkcijos sutrikimas, uždelsta ejakuliacija, dismenorėja, krūtų skausmas

	Retas
	Amenorėja, išskyros iš krūties, krūtų padidėjimas, ginekomastija

	Bendrieji sutrikimai ir vartojimo vietos pažeidimai

	Dažnas
	Periferinė edema, edema, nenormali eisena, griuvimas, girtumo pojūtis, nenormali savijauta, nuovargis

	Nedažnas
	Išplitusi edema, veido edema, veržimas krūtinėje, skausmas, karščiavimas, troškulys, šaltkrėtis, astenija

	Tyrimai

	Dažnas
	Svorio padidėjimas

	Nedažnas
	Kreatinfosfokinazės aktyvumo kraujyje padidėjimas, gliukozės koncentracijos kraujyje padidėjimas, trombocitų skaičiaus kraujyje sumažėjimas, kreatinino koncentracijos kraujyje padidėjimas, kalio koncentracijos kraujyje sumažėjimas, kūno svorio sumažėjimas

	Retas
	Leukocitų skaičiaus kraujyje sumažėjimas


* Alaninaminotransferazės aktyvumo kraujyje padidėjimas (ALT) ir aspartataminotransferazės aktyvumo kraujyje padidėjimas (AST).

Nutraukus trumpalaikį ir ilgalaikį gydymą pregabalinu, kai kuriems pacientams atsirado nutraukimo simptomų. Pranešta apie tokius simptomus: nemiga, galvos skausmas, pykinimas, nerimas, viduriavimas, gripo sindromas, traukuliai, nervingumas, depresija, mintys apie savižudybę, skausmas, hiperhidrozė ir svaigulys. Šie simptomai gali rodyti priklausomybę nuo vaistinio preparato. Pacientui reikia pasakyti apie tai prieš pradedant gydymą. Duomenys rodo, kad ilgalaikio vartojimo nutraukimo simptomų pasireiškimo dažnis ir sunkumas gali priklausyti nuo pregabalino dozės (žr. 4.2 ir 4.4 skyrius).

Vaikų populiacija
Pregabalino saugumo savybės nustatytos penkiuose pediatriniuose tyrimuose, kuriuose dalyvavo pacientai, sergantys daliniais traukuliais su antrine generalizacija arba be jos (12 savaičių veiksmingumo ir saugumo tyrime su 4‑16 metų pacientais, n = 295; 14 parų trukmės veiksmingumo ir saugumo tyrime su pacientais nuo 1 mėnesio iki jaunesnių kaip 4 metų, n = 175; farmakokinetikos ir toleravimo tyrime, n = 65 ir dviejuose 1 metų trukmės atviruosiuose saugumo stebėjimo tyrimuose, n = 54 ir n = 431), buvo panašios kaip ir nustatyta suaugusių pacientų, sergančių epilepsija, tyrimuose. Dažniausi nepageidaujami reiškiniai, stebėti 12 savaičių trukmės tyrime, kurio metu buvo vartojama pregabalino, buvo mieguistumas (somnolencija), karščiavimas, viršutinių kvėpavimo takų infekcija, padidėjęs apetitas, padidėjęs kūno svoris ir nazofaringitas. Pregabalino skyrimo 14 parų trukmės tyrime dažniausiai stebėti nepageidaujami reiškiniai buvo mieguistumas (somnolencija), viršutinių kvėpavimo takų infekcija ir karščiavimas (žr. 4.2, 5.1 ir 5.2 skyrius).

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Po vaistinio preparato registracijos dažniausiai gauta pranešimų, apie šias pasireiškusias nepageidaujamas reakcijas perdozavus pregabalino: mieguistumas (somnolencija), sumišimo būklė, susijaudinimas (ažitacija) ir neramumas. Taip pat buvo praneša apie traukulių atvejus.

Retais atvejais buvo pranešta apie komos atvejus.

Perdozavus pregabalino, reikia taikyti bendrąsias palaikomąsias priemones ir, jeigu reikia, hemodializę (žr. 2 lentelę 4.2 skyriuje).


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – analgetikai, kiti analgetikai ir antipiretikai, gabapentinoidai, ATC kodas – N02BF02.

Veiklioji medžiaga pregabalinas yra gama aminosviesto rūgšties analogas [(S)‑3‑(aminometil)‑5‑metilheksano rūgštis].

Veikimo mechanizmas
Pregabalinas jungiasi prie įtampos reguliuojamų kalcio kanalų pagalbinio subvieneto (α2‑δ baltymo)
centrinėje nervų sistemoje.

Klinikinis veiksmingumas ir saugumas
Neuropatinis skausmas
Vaistinio preparato veiksmingumas nustatytas diabetinės neuropatijos, postherpetinės neuralgijos ir nugaros smegenų traumos tyrimų metu. Veiksmingumas kitokio neuropatinio skausmo atvejais netirtas.

Pailginto atpalaidavimo pregabalino veiksmingumas ir saugumas buvo tiriamas atsitiktinių imčių, dvigubai koduoto, dvigubai kontroliuojamo, daugkartinių dozių, daugiacentrio, trijų grupių, lygiagretaus tyrimo metu, kuriame pregabalino pailginto atpalaidavimo tabletės (bandomasis vaistinis preparatas) buvo lyginamos su placebu ir referenciniu vaistiniu preparatu – greito atpalaidavimo pregabalino kietosiomis kapsulėmis, 453 suaugusiems pacientams su diabetine periferine neuropatija. Tai buvo 13 savaičių trukmės gydomasis tyrimas, kurio metu pacientams buvo skiriama pradinė 165 mg dozė, kuri vėliau buvo didinama iki maksimalios 660 mg dozės. Pagrindinis veiksmingumo vertinamasis rodiklis buvo vidutinis savaitės skausmo balo pokytis nuo pradinio lygmens iki gydymo pabaigos. Vidutinis ± SN vidutinis savaitės skausmo balo pokytis nuo pradinio lygmens iki gydymo pabaigos tiriamojoje, referencinėje ir placebo grupėse buvo atitinkamai -3,43, -3,49 ir -3,04. Stebėtas vidutinis savaitės skausmo balo sumažėjimas buvo panašus pregabalino pailginto atpalaidavimo tablečių ir referencinio vaistinio preparato grupėse. Statistiškai reikšmingas skirtumas buvo stebėtas tiek tiriamojo, tiek referencinio vaistinio preparato grupėse, palyginti su placebu.

Antrinio vertinamojo rodiklio, t. y. pacientų, kurių savaitės vidutinis skausmo balas sumažėjo 30 %, procentinė dalis III fazės tyrimo metu buvo atitinkamai 87,07 %, 87,70 % ir 76,86 % vartojusių pailginto atpalaidavimo pregabalino tablečių, referencinio vaistinio preparato ir placebo. Nustatyta, kad šis skirtumas, palyginti su placebu, buvo statistiškai reikšmingas tiek tiriamojo, tiek referencinio vaistinio preparato grupėse.

Pregabalinas tirtas 10 kontroliuojamųjų klinikinių tyrimų metu vaistinio preparato vartojant du kartus per parą iki 13 savaičių ir vaistinio preparato vartojant tris kartus per parą iki 8 savaičių. Apskritai vaistinio preparato saugumas ir veiksmingumas jo vartojant du kartus ir tris kartus per parą buvo panašūs.

Klinikinių tyrimų, trukusių iki 12 savaičių, metu ir periferinio, ir centrinio neuropatinio skausmo atvejais po 1 savaitės skausmas sumažėjo ir šis sumažėjimas išsilaikė visą gydymo laikotarpį.

Kontroliuojamų klinikinių periferinio neuropatinio skausmo tyrimų metu 35 % pregabalino ir 18 % placebo vartojusių pacientų skausmas sumažėjo 50 % pagal skausmo skalę. Tarp pacientų, kuriems mieguistumas (somnolencija) nepasireiškė, 33 % pregabalino ir 18 % placebo vartojusių pacientų būklė pagerėjo. Skausmas sumažėjo 48 % pregabalino ir 16 % placebo vartojusių pacientų, kuriems pasireiškė mieguistumas (somnolencija).

Kontroliuojamų klinikinių centrinio neuropatinio skausmo tyrimų metu 22 % pregabalino ir 7 % placebo vartojusių pacientų skausmas sumažėjo 50 % pagal skausmo skalę.

5.2	Farmakokinetinės savybės

Pailginto atpalaidavimo pregabalino farmakokinetika yra tiesinė, maksimali koncentracija plazmoje (Cmax) ir plotas po plazmos koncentracijos laiko kreive (AUC) didėja dozei proporcingai nuo 82,5 iki 660 mg per parą. Vartojant pakartotinai, pusiausvyrinė koncentracija pasiekiama maždaug per 72‑96 valandas.
Pailginto atpalaidavimo pregabalino, vartojamo vieną kartą per parą po vakarienės, AUC yra toks pat, o Cmax mažesnė, palyginti su palyginamąja pregabalino doze (4 lentelė). Pailginto atpalaidavimo pregabalino Cmax ir AUC pokytis yra mažesnis arba lygus 25 %.

4 lentelė	pailginto atpalaidavimo pregabalino 330 mg, vartojamo vieną kartą per parą ir pregabalino 150 mg, vartojamo du kartus per parą pusiausvyrinės koncentracijos farmakokinetika
	
	Pailginto atpalaidavimo pregabalinas
Vieną kartą per parą
	Pregabalinas
Du kartus per parą

	N
	16
	16

	Cmax,ss (ng/ml)
	3851,11
	4066,97

	Tmax,ss (val.)
	12,0 (5,0‑14,0)
	3,0 (1,25‑4,00)

	AUCtau,ss (ng val./ml)
	59501,12
	58196,62


Pastaba: AUCtau,ss ir Cmax,ss geometrinis vidurkis (% VK), Tmax,ss mediana (intervalas)
AUCtau,ss = plotas po kreive dozavimo intervalo metu esant pusiausvyrinei koncentracijai; du kartus per parą = kas 12 valandų; Cmax,ss = didžiausia koncentracija esant pusiausvyrinei koncentracijai; N = tiriamųjų skaičius; Tmax,ss = laikas iki didžiausios koncentracijos.

Absorbcija
Pregabalinas absorbuojamas iš plonosios žarnos ir proksimalinės gaubtinės žarnos dalies. Pailginto atpalaidavimo pregabalino absorbcija yra tiesinė ir proporcinga dozei.
Pailginto atpalaidavimo pregabalino biologinis prieinamumas sumažėja, jei jis vartojamas nevalgius. Pailginto atpalaidavimo pregabalino vartojant nevalgius, AUC yra maždaug 30‑50 % mažesnis, palyginti su vartojimu po vakarienės.
Kai pailginto atpalaidavimo formos pregabalino vartojama po 800‑1000 kalorijų (50 % riebalų, 20 % baltymų, 30 % angliavandenių) turinčios vakarienės, vidutinė didžiausia koncentracija plazmoje susidaro po 8 valandų.

Pasiskirstymas
Ikiklinikinių tyrimų duomenimis, pelių, žiurkių ir beždžionių organizmuose pregabalino prasiskverbia per kraujo‑smegenų barjerą. Nustatyta, kad pregabalino prasiskverbia per žiurkių placentą ir patenka į žindančių žiurkių pieną. Tariamasis pavartoto per burną pregabalino pasiskirstymo tūris žmonių organizme yra maždaug 0,56 l/kg. Pregabalinas nesijungia su plazmos baltymais.

Biotransformacija
Pregabalinas žmonių organizme metabolizuojamas labai nedaug. Radioizotopais pažymėjus pregabalino dozę buvo nustatyta, kad maždaug 98 % jos išsiskiria su šlapimu nepakitusio pregabalino pavidalu. N‑metilinto pregabalino darinys, kuris yra svarbiausias vaistinio preparato metabolitas, aptinkamas šlapime, sudaro maždaug 0,9 % suvartotos dozės. Ikiklinikiniais tyrimais nėra nustatyta, kad pregabalino S‑enantiomeras racemizuojasi į R‑enantiomerą.

Eliminacija
Pregabalinas iš sisteminės kraujotakos pirmiausiai šalinamas per inkstus nepakitusio vaistinio preparato pavidalu. Pacientams, kurių inkstų funkcija normali, pregabalino vidutinis pusinės eliminacijos laikas yra 6,3 valandos. Pregabalino plazmos klirensas ir inkstų klirensas yra tiesiogiai proporcingi kreatinino klirensui (žr. 5.2 skyrių, poskyrį „Sutrikusi inkstų funkcija“). 

Pacientams, kurių inkstų funkcija sutrikusi, ir tiems, kuriems atliekama hemodializė, reikia koreguoti dozę (žr. 4.2 skyrių, 2 lentelę).

Tiesinis / netiesinis pobūdis
Rekomenduojamomis paros dozėmis vartojamo pregabalino farmakokinetika yra tiesinė. Farmakokinetikos pokyčiai įvairių asmenų organizme yra nedideli (< 20 %). Kartotinių dozių farmakokinetiką galima nuspėti remiantis duomenimis atlikus vienkartinės dozės tyrimus. Todėl reguliariai tirti pregabalino koncentracijos plazmoje nereikia.

Lytis
Klinikinių tyrimų duomenimis, lytis kliniškai reikšmingos įtakos pregabalino plazmos koncentracijai neturi.

Sutrikusi inkstų funkcija
Pregabalino klirensas yra tiesiogiai proporcingas kreatinino klirensui. Taip pat pregabalinas efektyviai šalinamas iš plazmos hemodializės metu (po 4 valandas trunkančios hemodializės pregabalino koncentracija plazmoje sumažėja maždaug 50 %). Eliminacija per inkstus yra pagrindinis eliminacijos būdas, todėl pacientams, kurių inkstų funkcija sutrikusi, reikia sumažinti dozę, o po hemodializės ją padidinti (žr. 4.2 skyrių, 2 lentelę).

Sutrikusi kepenų funkcija
Specialių farmakokinetikos tyrimų, pacientams, kurių kepenų funkcija sutrikusi, neatlikta. Pregabalinas nežymiai metabolizuojamas, ir išskiriamas su šlapimu daugiausia nepakitusio vaistinio preparato pavidalu, todėl manoma, kad pacientams, kurių kepenų funkcija sutrikusi, pregabalino koncentracija plazmoje reikšmingai nepakis.

Vaikų populiacija
Pregabalino farmakokinetika buvo įvertinta atliekant farmakokinetikos ir toleravimo tyrimą ir ištyrus epilepsija sergančius vaikus (amžiaus grupės: 1‑23 mėnesiai, 2‑6 metai, 7‑11 metų ir 12‑16 metų), vartojusius 2,5 mg/kg, 5 mg/kg, 10 mg/kg ir 15 mg/kg kūno svorio per parą dozes.

Vaikams pavartojus per burną pregabalino nevalgius, paprastai, laikas, per kurį pasiekiama didžiausia koncentracija plazmoje, buvo panašus visose amžiaus grupėse – nuo 0,5 val. iki 2 val. po dozės suvartojimo.

Didinant dozę, pregabalino Cmax ir AUC rodikliai didėjo tiesiniu būdu kiekvienoje amžiaus grupėje. Vaikų, sveriančių mažiau kaip 30 kg, AUC buvo 30 % mažesnis dėl šiems pacientams 43 % padidėjusio pagal kūno svorį koreguoto klirenso, palyginus su pacientais, sveriančiais ≥ 30 kg.

Vaikams iki 6 metų pregabalino galutinės pusinės eliminacijos laikas buvo 3‑4 val., o 7 metų ir vyresniems vaikams – 4‑6 val.

Populiacijos farmakokinetinė analizė parodė, kad buvo reikšminga kreatinino klirenso ir pavartoto per burną pregabalino klirenso teigiama kovariacija, taip pat buvo reikšminga kūno svorio ir pavartoto per burną pregabalino tariamo pasiskirstymo tūrio teigiama kovariacija, o šie ryšiai vaikų ir suaugusiųjų populiacijose buvo panašūs.

Jaunesniems kaip 3 mėnesių pacientams pregabalino farmakokinetika netirta (žr. 4.2 ir 4.8  skyrius).

Senyviems pacientams
Manoma, kad pregabalino klirensas mažėja senstant. Pavartoto per burną pregabalino klirenso sumažėjimas atitinka kreatinino klirenso mažėjimą senstant. Pregabalino dozę gali prireikti mažinti pacientams, kurių inkstų funkcija senstant susilpnėja (žr. 4.2 skyrių, 2 lentelę).

Žindančios moterys
150 mg pregabalino, skiriamo kas 12 valandų (300 mg paros dozė), farmakokinetika buvo įvertinta ištyrus 10 žindyvių, praėjus mažiausiai 12 savaičių po gimdymo. Žindymas neturėjo poveikio pregabalino farmakokinetikai arba turėjo tik nedidelį poveikį. Pregabalino išsiskyrė į gydytų moterų pieną, kur nusistovėjus pusiausvyrinei apykaitai vidutinė jo koncentracija sudarė maždaug 76 % moters plazmoje nustatomos koncentracijos. Apskaičiuota dozė naujagimiui, gaunama su motinos pienu (skaičiuojant, kad vidutiniškai pieno per parą suvartojama 150 ml/kg), kai motina vartoja 300 mg per parą arba didžiausią 600 mg dozę per parą, atitinkamai yra 0,31 g/kg arba 0,62 mg/kg per parą. Šios apskaičiuotosios dozės sudaro maždaug 7 % bendros motinos suvartotos paros dozės, skaičiuojant mg/kg.

5.3	Ikiklinikinių saugumo tyrimų duomenys

Įprastinių saugumo tyrimų su gyvūnais duomenimis, pregabalinas gerai toleruojamas skiriant kliniškai veiksmingas dozes. Kartotinių dozių toksinio poveikio tyrimų su žiurkėmis ir beždžionėmis duomenimis, pasireiškė poveikis CNS, įskaitant aktyvumo sumažėjimą arba padidėjimą ir ataksiją. Padažnėjusi tinklainės atrofija paprastai buvo stebima senesnėms žiurkėms albinosėms po ilgalaikės pregabalino ekspozicijos, kuri 5 ar daugiau kartų didesnė už vidutinę žmogaus organizmo ekspoziciją vartojant didžiausią rekomenduojamą gydomąją dozę.

Pregabalinas teratogeniškai neveikia pelių, žiurkių ar triušių. Toksinis poveikis žiurkių ir triušių patelių vaisiui pasireiškė tik tada, kai gyvūnų organizmo ekspozicija buvo gerokai didesnė nei rekomenduojama ekspozicija žmogui. Prenatalinių ir postnatalinių toksinio poveikio tyrimų duomenimis, žiurkių palikuonims toksinį poveikį sukėlė > 2 kartų didesnės dozės nei didžiausia rekomenduojama dozė žmogui.

Nepageidaujamas poveikis žiurkių patinų ir patelių vislumui pastebėtas tik tada, kai ekspozicija pakankamai viršijo gydomąją ekspoziciją. Nepageidaujamas poveikis žiurkių patinų reprodukcijos organams ir spermos rodmenims buvo grįžtamas ir pasireiškė tik tada, kai ekspozicija pakankamai viršijo gydomąją ekspoziciją, arba buvo susijęs su savaiminiais degeneraciniais žiurkių patinų reprodukcijos organų procesais. Todėl manoma, kad tokio poveikio klinikinė reikšmė yra maža arba neturi klinikinės reikšmės.

Atlikus seriją tyrimų in vitro ir in vivo, nustatyta, kad pregabalinas genotoksinio poveikio neturi.

Su žiurkėmis ir pelėmis atlikti dvejų metų trukmės pregabalino kancerogeninio poveikio tyrimai. Žiurkėms, kurioms vaistinio preparato ekspozicija buvo iki 24 kartų didesnė už vidutinę žmogaus organizmo ekspoziciją vartojant gydomąją 600 mg per parą dozę, navikų nenustatyta. Pelėms, kurioms vaistinio preparato ekspozicija buvo maždaug tokia pati, kaip ir vidutinė ekspozicija žmogui, navikų nebuvo nustatyta dažniau, tačiau esant didesnei ekspozicijai padažnėjo hemangiosarkomų. Pregabalino pelėms sukeliamų navikų ne genotoksinis atsiradimo mechanizmas susijęs su trombocitų pakitimais ir su endotelio ląstelių proliferacija. Trumpalaikių ir ribotų ilgalaikių klinikinių tyrimų duomenimis, žiurkėms ir žmonėms minėti trombocitų pakitimai nepasireiškė. Duomenų, kad šis vaistinis preparatas keltų pavojų žmonėms, nėra.

Toksinio poveikio pobūdis nesubrendusioms ir suaugusioms žiurkėms buvo toks pat. Tačiau jauniklės žiurkės yra jautresnės. Esant terapinei ekspozicijai pasireiškė padidėjusio CNS aktyvumo klinikinių požymių, bruksizmas bei kai kurių augimo pokyčių (trumpalaikis svorio augimo sulėtėjimas). Poveikis rujos ciklui buvo stebimas esant 5 kartus didesnei ekspozicijai už terapinę žmogaus organizme. 1‑2 savaites po vaistinio preparato pavartojimo, esant 2 kartus didesnei už gydomąją žmogaus organizme ekspozicijai, jauniklėms žiurkėms buvo susilpnėjęs atsakas į gąsdinantį garsą. Praėjus devynioms savaitėms po ekspozicijos toks poveikis daugiau nepasireiškė.


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis:
Hipromeliozė
Hidroksipropilceliuliozė (E463)
Bazinis butilintas metakrilato kopolimeras (E1205)
Krospovidonas (A tipo)
Magnio stearatas (E470b)
Bevandenis koloidinis silicio dioksidas (E551)

Tabletės plėvelė:
Xelpek 82,5 mg
Polivinilo alkoholis (E1203)
Titano dioksidas (E171)
Makrogolis (E1521)
Talkas (E553b)

Xelpek 165 mg
Polivinilo alkoholis (E1203)
Titano dioksidas (E171)
Makrogolis (E1521)
Talkas (E553b)
Geltonasis geležies oksidas (E172)
Raudonasis geležies oksidas (E172)

Xelpek 330 mg
Polivinilo alkoholis (E1203)
Titano dioksidas (E171)
Makrogolis (E1521)
Talkas (E553b)
Raudonasis geležies oksidas (E172)
Juodasis geležies oksidas (E172)

Spausdinimo rašalas
Šelako glazūra
Juodasis geležies oksidas (E172)
Propilenglikolis (E1520)

6.2	Nesuderinamumas

Duomenys nebūtini.

6.3	Tinkamumo laikas

3 metai.

6.4	Specialios laikymo sąlygos

DTPE talpyklė
Xelpek 82,5 mg
Laikyti ne aukštesnėje kaip 30 °C temperatūroje.

Xelpek 165 mg ir Xelpek 330 mg
Šiam vaistiniam preparatui specialių laikymo sąlygų nereikia.

Al/OPA/Al/PVC lizdinės plokštelės
Xelpek 82,5 mg, Xelpek 165 mg ir Xelpek 330 mg
Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

DTPE talpyklė
Kartinė dėžutė, kurioje yra balta, plataus kaklelio, apvali DTPE talpyklė su vaikų sunkiai atidaromu baltu dangteliu su įdėklu ir vienas sausiklio paketėlis.

Pakuotės dydis:  30 pailginto atpalaidavimo tablečių.

Sausiklio nuryti negalima.

Al/OPA/Al/PVC lizdinės plokštelės
Kartoninė dėžutė, kurioje yra Al/OPA/Al/PVC lizdinės plokštelės.

Pakuotės dydis: 30 pailginto atpalaidavimo tablečių.

Gali būti tiekiamos ne visų dydžių pakuotės.
[bookmark: OLE_LINK1]
6.6	Specialūs reikalavimai atliekoms tvarkyti 

Specialių reikalavimų atliekoms tvarkyti nėra


7.	REGISTRUOTOJAS

UAB Exeltis Baltics
Antano Tumėno g. 4
Vilnius, LT-01110
Lietuva


8.	REGISTRACIJOS PAŽYMĖJIMO NUMERIS (-IAI)

	82,5 mg
Lizdinė plokštelė:
LT/1/26/6169/001 – N30
Talpyklė:
LT/1/26/6169/002 – N30
	165 mg
Lizdinė plokštelė:
LT/1/26/6170/001 – N30
Talpyklė:
LT/1/26/6170/002 – N30
	330 mg
Lizdinė plokštelė:
LT/1/26/6171/001 – N30
Talpyklė:
LT/1/26/6171/002 – N30




9.	REGISTRAVIMO / PERREGISTRAVIMO DATA

Registravimo data 2026 m. spalio 15 d.


10.	TEKSTO PERŽIŪROS DATA

2026 m. spalio 15 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.




























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI





A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)
KeVaRo Group EOOD
9 Tsaritsa Elenora Str.
Office 23
1618 Sofia
Bulgarija


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.




























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ (originaliai pakuotei)


1.	VAISTINIO PREPARATO PAVADINIMAS

Xelpek 82,5 mg pailginto atpalaidavimo tabletės
Xelpek 165 mg pailginto atpalaidavimo tabletės
Xelpek 330 mg pailginto atpalaidavimo tabletės
pregabalinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

[Xelpek 82,5 mg pailginto atpalaidavimo tabletės]
Kiekvienoje pailginto atpalaidavimo tabletėje yra 82,5 mg pregabalino

[Xelpek 165 mg pailginto atpalaidavimo tabletės]
Kiekvienoje pailginto atpalaidavimo tabletėje yra 165 mg pregabalino

[Xelpek 330 mg pailginto atpalaidavimo tabletės]
Kiekvienoje pailginto atpalaidavimo tabletėje yra 330 mg pregabalino


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Pailginto atpalaidavimo tabletės

30 pailginto atpalaidavimo tablečių


5.	VARTOJIMO METODAS IR BŪDAS (-AI)

Pailginto atpalaidavimo tabletes reikia nuryti visas, jų negalima dalyti, traiškyti ar kramtyti

Prieš vartojimą perskaitykite pakuotės lapelį.
Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS

[82,5 mg DTPE talpyklei]
Laikyti ne aukštesnėje kaip 30 °C temperatūroje.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

UAB Exeltis Baltics
Antano Tumėno g. 4
Vilnius, LT-01110
Lietuva


12.	REGISTRACIJOS PAŽYMĖJIMO NUMERIS (-IAI) 

<82,5 mg>
Lizdinė plokštelė:
LT/1/26/6169/001 – N30
Talpyklė:
LT/1/26/6169/002 – N30

<165 mg>
Lizdinė plokštelė:
LT/1/26/6170/001 – N30
Talpyklė:
LT/1/26/6170/002 – N30

<330 mg>
Lizdinė plokštelė:
LT/1/26/6171/001 – N30
Talpyklė:
LT/1/26/6171/002 – N30


13.	SERIJOS NUMERIS 

Lot {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

xelpek 82,5 mg 
xelpek 165 mg
xelpek 330 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}


INFORMACIJA ANT VIDINĖS PAKUOTĖS

DTPE TALPYKLĖS ETIKETĖ


1.	VAISTINIO PREPARATO PAVADINIMAS

Xelpek 82,5 mg pailginto atpalaidavimo tabletės
Xelpek 165 mg pailginto atpalaidavimo tabletės
Xelpek 330 mg pailginto atpalaidavimo tabletės
pregabalinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

[Xelpek 82,5 mg pailginto atpalaidavimo tabletės]
Kiekvienoje pailginto atpalaidavimo tabletėje yra 82,5 mg pregabalino

[Xelpek 165 mg pailginto atpalaidavimo tabletės]
Kiekvienoje pailginto atpalaidavimo tabletėje yra 165 mg pregabalino

[Xelpek 330 mg pailginto atpalaidavimo tabletės]
Kiekvienoje pailginto atpalaidavimo tabletėje yra 330 mg pregabalino


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Pailginto atpalaidavimo tabletės

30 pailginto atpalaidavimo tablečių
Sudėtinės pakuotės dalis, negalima parduoti atskirai


5.	VARTOJIMO METODAS IR BŪDAS (-AI)

Pailginto atpalaidavimo tabletes reikia nuryti visas, jų negalima dalyti, traiškyti ar kramtyti.

Prieš vartojimą perskaitykite pakuotės lapelį.
Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)

Sausiklio nuryti negalima.


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS

[82,5 mg DTPE talpyklei]
Laikyti ne aukštesnėje kaip 30 °C temperatūroje.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

UAB Exeltis Baltics
Antano Tumėno g. 4,
Vilnius, LT-01110,
Lietuva


12.	REGISTRACIJOS PAŽYMĖJIMO NUMERIS (-IAI) 

<82,5 mg>
LT/1/26/6169/002

<165 mg>
LT/1/26/6170/002

<330 mg>
LT/1/26/6171/002 


13.	SERIJOS NUMERIS 

Lot {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU


17.	UNIKALUS IDENTIFIKATORIUS – 2D BRŪKŠNINIS KODAS


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

Al/OPA/Al/PVC LIZDINĖ PLOKŠTELĖ


1.	VAISTINIO PREPARATO PAVADINIMAS

Xelpek 82,5 mg pailginto atpalaidavimo tabletės
Xelpek 165 mg pailginto atpalaidavimo tabletės
Xelpek 330 mg pailginto atpalaidavimo tabletės
pregabalinum


2.	REGISTRUOTOJO PAVADINIMAS

Exeltis Baltics


3.	TINKAMUMO LAIKAS

EXP {mm/MMMM}


4.	SERIJOS NUMERIS

Lot {numeris}


5.	KITA


























B. PAKUOTĖS LAPELIS

Pakuotės lapelis: informacija vartotojui

Xelpek 82,5 mg pailginto atpalaidavimo tabletės
Xelpek 165 mg pailginto atpalaidavimo tabletės
Xelpek 330 mg pailginto atpalaidavimo tabletės
pregabalinas (pregabalinum)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Xelpek ir kam jis vartojamas
2.	Kas žinotina prieš vartojant Xelpek
3.	Kaip vartoti Xelpek
4.	Galimas šalutinis poveikis
5.	Kaip laikyti Xelpek
6.	Pakuotės turinys ir kita informacija


1.	Kas yra Xelpek ir kam jis vartojamas

Xelpek priklauso vaistų grupei, kurie vartojami suaugusiųjų neuropatinio skausmo gydymui.

Xelpek vartojamas ilgalaikio skausmo, kurį sukelia nervų pažeidimai, gydymui. Periferinį neuropatinį skausmą gali sukelti įvairios ligos, pvz., cukrinis diabetas ar juostinė pūslelinė. Skausmas gali būti apibūdinamas kaip karščio pojūtis, deginimas, tvinkčiojimas, diegimas, veriantis, aštrus, spazminis, geliantis skausmas, dilgčiojimas, aptirpimas, badymo smeigtukais ar adatomis pojūtis. Periferinis ir centrinis neuropatinis skausmas gali būti susijęs su nuotaikos pokyčiais, miego sutrikimais, nuovargiu (išsekimu) ir gali turėti įtakos fiziniam bei socialiniam funkcionavimui ir bendrai gyvenimo kokybei.


2.	Kas žinotina prieš vartojant Xelpek

Xelpek vartoti draudžiama
Jeigu yra alergija pregabalinui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Xelpek.
· Kai kuriems pregabalino vartojantiems pacientams nustatyta simptomų, rodančių alerginę reakciją. Tokie simptomai yra: veido, lūpų, liežuvio ir gerklės patinimas bei išplitęs odos bėrimas. Jeigu pasireiškė bet kuri iš šių reakcijų, nedelsdami kreipkitės į gydytoją.
· Vartojant pregabalino, gauta pranešimų apie sunkius odos bėrimus, įskaitant Stivenso-Džonsono (Stevens-Johnson) sindromą ir toksinę epidermio nekrolizę. Nedelsiant nutraukite šio vaisto vartojimą ir kreipkitės į gydytoją, jei pastebėjote bent vieną iš simptomų, susijusių su šiomis 4 skyriuje aprašytomis sunkiomis odos reakcijomis.
· Pregabalinas, veiklioji Xelpek medžiaga, gali sukelti svaigulį ir mieguistumą, dėl kurio vyresnio amžiaus pacientams gali padidėti atsitiktinių sužalojimų (griuvimo) rizika. Todėl turėtumėte būti atsargūs, kol įsitikinsite, kaip šis vaistas Jus veikia.
· Šis vaistas gali sukelti neryškų matymą ar regėjimo praradimą, ar kitokių regėjimo pokyčių, kurių dauguma yra laikini. Nedelsiant kreipkitės į gydytoją, jeigu atsirado regėjimo pokyčių.
· Kai kuriems pacientams, sergantiems cukriniu diabetu ir priaugusiems svorio, vartojant pregabalino gali prireikti keisti vaistus nuo cukrinio diabeto.
· Tam tikras šalutinis poveikis (pvz., mieguistumas) gali pasireikšti dažniau, nes pacientai, patyrę nugaros smegenų traumą, gali vartoti kitų vaistų (pvz., skausmą malšinančių ar raumenų sustingimą slopinančių), kurių šalutinis poveikis panašus į pregabalino. Šių vaistų vartojant kartu, šalutinis poveikis gali būti sunkesnis.
· Gauta pranešimų, apie širdies nepakankamumo atvejus, kai kuriems pregabalino vartojusiems pacientams. Dauguma šių pacientų buvo vyresnio amžiaus ir sirgo širdies ir kraujagyslių ligomis. Prieš pradėdami vartoti šį vaistą, pasakykite gydytojui, jeigu sirgote ar sergate širdies ligomis.
· Gauta pranešimų, kad kai kuriems pregabalino vartojusiems pacientams pasireiškė inkstų nepakankamumas. Jeigu vartojant šio vaisto, sumažėja šlapinimasis, pasakykite gydytojui, nes nutraukus vaisto vartojimą būklė gali pagerėti.
· Kai kuriems pacientams, kurie buvo gydomi vaistais nuo epilepsijos, tokiais kaip pregabalinas, pasireiškė minčių apie savęs žalojimą ar savižudybę, arba pasireiškė savižudiškas elgesys. Nedelsiant kreipkitės į gydytoją, jeigu bet kuriuo metu Jums kyla tokių minčių arba pasireiškė toks elgesys. 
· Šio vaisto vartojant kartu su kitais vaistais, galinčiais sukelti vidurių užkietėjimą (pvz., kai kuriais vaistais nuo skausmo), gali pasireikšti virškinimo trakto sutrikimų (pvz., vidurių užkietėjimas, žarnų nepraeinamumas ar žarnyno paralyžius). Jeigu pasireiškia vidurių užkietėjimas, pasakykite gydytojui, ypač, jeigu turite polinkį tokiam sutrikimui.
· Prieš pradėdami vartoti šio vaisto pasakykite gydytojui, jeigu kada nors piktnaudžiavote alkoholiu, receptiniais vaistais ar narkotikais, arba buvote priklausomi nuo šių medžiagų, nes tai gali reikšti, kad turite didesnę priklausomybės nuo šio vaisto riziką.
· Gauta pranešimų apie traukulius, pasireiškusius vartojant pregabalino arba netrukus po gydymo nutraukimo. Nedelsiant kreipkitės į gydytoją, jeigu pasireiškė traukuliai.
· Gauta pranešimų, apie galvos smegenų veiklos susilpnėjimą (encefalopatija), kai kuriems pregabalino vartojantiems pacientams, kurie sirgo kitomis ligomis. Pasakykite gydytojui, jeigu buvo kokių nors sunkių būklių, įskaitant kepenų ar inkstų ligą.
· Gauta pranešimų apie kvėpavimo pasunkėjimą. Jeigu Jums yra nervų sistemos sutrikimų, kvėpavimo sutrikimų, sutrikusi inkstų funkcija arba esate vyresni kaip 65 metų, gydytojas gali Jums skirti kitokį dozavimo režimą. Jeigu pasireiškia pasunkėjęs kvėpavimas arba kvėpavimas paviršutinis, kreipkitės į gydytoją.

Priklausomybė
Kai kurie žmonės gali tapti priklausomi nuo pregabalino (jiems gali atsirasti poreikis toliau vartoti vaisto). Nustojus vartoti šį vaistą, jiems gali atsirasti vartojimo nutraukimo reiškinių (žr. 3 skyrių „Kaip vartoti Xelpek“ ir „Nustojus vartoti Xelpek“). Jeigu nerimaujate, kad galite tapti priklausomi nuo šio vaisto, svarbu pasitarti su gydytoju.

Jeigu vartodami Xelpek pastebėjote bet kurį iš šių požymių, tai gali reikšti, kad tapote priklausomi:
· Jums yra poreikis vartoti vaisto ilgiau nei nurodė jį paskyręs gydytojas;
· Jaučiate poreikį, vartoti didesnę nei rekomenduojamą vaisto dozę;
· vaisto vartojate dėl kitų priežasčių, nei buvo paskirta;
· pakartotinai nesėkmingai bandėte nutraukti arba kontroliuoti vaisto vartojimą;
· nustoję vartoti vaisto jaučiatės blogai, o vėl pavartoję vaisto jaučiatės geriau.
Jeigu pastebėjote bet kurį iš šių požymių, pasitarkite su gydytoju, kad aptartumėte Jums tinkamiausią gydymo planą, įskaitant tai, kada tikslinga nutraukti vaisto vartojimą ir kaip tai padaryti saugiai.

Vaikams ir paaugliams
Pregabalino saugumas ir veiksmingumas vaikams ir paaugliams (jaunesniems kaip 18 metų), nenustatytas, todėl šio amžiaus grupės pacientams pregabalino vartoti negalima.

Kiti vaistai ir Xelpek
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Xelpek ir kai kurie kiti vaistai gali daryti įtaką vieni kitų poveikiui (pasireikšti sąveika su kitais vaistais). Vartojamas kartu su kai kuriais kitais vaistais, turinčiais slopinamąjį poveikį (įskaitant opioidus), Xelpek gali sustiprinti šį poveikį ir sukelti kvėpavimo nepakankamumą, komą bei mirtį. Svaigulys, mieguistumas ir susilpnėjusi koncentracija gali sustiprėti kartu su vartojant Xelpek vaistų, kurių sudėtyje yra:
· oksikodono (vartojamo skausmui malšinti);
· lorazepamo (vartojamo nerimui gydyti);
· alkoholio.

Xelpek galima vartoti kartu su geriamaisiais kontraceptikais.

Xelpek vartojimas su maistu, gėrimais ir alkoholiu
Vartojant šio vaisto, alkoholio vartoti negalima. Informacijos apie Xelpek vartojimą kartu su maistu žr. 3 skyriuje „Kaip vartoti Xelpek“.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumo ir žindymo metu šio vaisto vartoti negalima, nebent gydytojas nurodė kitaip. Pregabalinas, vartojamas pirmuosius 3 nėštumo mėnesius, negimusiam kūdikiui gali sukelti įgimtų formavimosi ydų, reikalaujančių medicininio gydymo. Atliktame tyrime, kurio metu buvo stebimi Šiaurės šalių moterų, vartojusių pregabalino pirmuosius 3 nėštumo mėnesius, duomenys, nustatyta, kad įgimtos formavimosi ydos pasireiškė 6 kūdikiams iš 100. Palyginimui, tarp moterų, kurios tyrimo metu pregabalino nevartojo, įgimtos formavimosi ydos nustatytos 4 kūdikiams iš 100. Pranešta apie veido anomalijas (lūpos ir (arba) gomurio nesuaugimus), akių, nervų sistemos (įskaitant smegenis), inkstų ir genitalijų formavimosi ydas.

Vaisingos moterys turi naudoti veiksmingas kontracepcijos priemones.

Vairavimas ir mechanizmų valdymas
Xelpek gali sukelti svaigulį, mieguistumą ir susilpninti koncentraciją. Nevairuokite transporto priemonių, nevaldykite sudėtingų mechanizmų ir neužsiimkite kita potencialiai pavojinga veikla, kol nežinosite, kaip šis vaistas veikia Jūsų gebėjimą vykdyti šią veiklą.


3.	Kaip vartoti Xelpek

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Xelpek galima vartoti tik per burną. Xelpek reikia vartoti vieną kartą per parą vakare, iš karto po vakarienės. Tabletę reikia nuryti visą, užsigeriant vandeniu. Tabletės negalima dalyti, smulkinti ar kramtyti. Tabletės negalima laužyti, nes tai gali paveikti jos savybes.

Gydytojas nustatys Jums tinkamiausią dozę.
· Vartokite tiksliai tiek tablečių, kiek nurodė gydytojas.
· Dozė, kuri buvo nustatyta atsižvelgiant į Jūsų būklę, paprastai yra nuo 165 mg iki 660 mg kiekvieną parą.

Jeigu manote, kad Xelpek veikia per stipriai arba per silpnai, kreipkitės į gydytoją arba vaistininką.

Jeigu esate senyvas pacientas (vyresnis nei 65 metų), šį vaistą vartokite įprastai, išskyrus atvejus, kai Jūsų inkstų funkcija sutrikusi.
Gydytojas gali keisti dozavimo planą ir (arba) dozę, jeigu Jūsų inkstų funkcija sutrikusi.

Vartokite Xelpek tiek laiko, kiek nurodys gydytojas.

Pregabalino greito atpalaidavimo vaisto keitimas pregabalino pailginto atpalaidavimo vaistu, pavyzdžiui, Xelpek:
Kai pereinama nuo greito atpalaidavimo pregabalino vaisto prie pailginto atpalaidavimo pregabalino vaisto, tokio kaip šis vaistas, gydytojas paaiškins, kaip tai padaryti. Jis nurodys Jums atlikti šiuos veiksmus:
· išgerti rytinę pregabalino greito atpalaidavimo vaisto dozę, kaip paskirta;
· po vakarienės, pradėti vartoti Xelpek.
Nepereikite nuo vieno vaisto prie kito, nebent taip nurodė gydytojas. Jis taip pat paskirs Jums tinkamą dozę, atsižvelgiant į Jūsų būklę.
Jei turite papildomų klausimų arba nesate tikri, apie tai pasakykite gydytojui.

Ką daryti pavartojus per didelę Xelpek dozę
Nedelsiant kreipkitės į gydytoją arba vykite į artimiausios ligoninės skubiosios pagalbos skyrių. Turėkite su savimi Xelpek tablečių dėžutę arba buteliuką. Pavartojus per daug Xelpek, galite pajusti mieguistumą, sumišimą, susijaudinimą ar neramumą. Taip pat buvo pranešta apie priepuolių ir sąmonės netekimo (komos) atvejus.

Pamiršus pavartoti Xelpek
Svarbu Xelpek tabletes vartoti reguliariai kasdien tuo pačiu laiku. Pamiršus pavartoti dozę, išgerkite ją iškart prisiminę, būtinai po valgio, išskyrus tuos atvejus, kai laikas vartoti kitą dozę. Tokiu atveju vartokite kitą dozę kaip įprasta. Negalima vartoti dvigubos dozės norint kompensuoti praleistą dozę.

Nustojus vartoti Xelpek
Nenutraukite Xelpek vartojimo staiga. Jeigu norite nutraukti šio vaisto vartojimą, pirmiausia pasitarkite su gydytoju. Gydytojas Jums patars, kaip tai padaryti. Jeigu gydymas yra nutraukiamas, tai reikia daryti palaipsniui mažiausiai per vieną savaitę. Turite žinoti, kad baigus trumpalaikį ar ilgalaikį gydymą Xelpek, galite patirti tam tikrą šalutinį poveikį, taip vadinamą vartojimo nutraukimo poveikį. Gali pasireikšti miego sutrikimų, galvos skausmas, pykinimas, nerimo pojūtis, viduriavimas, į gripą panašūs simptomai, traukuliai, nervingumas, depresija, mintys apie savęs žalojimą arba savižudybę, skausmas, prakaitavimas ir svaigulys. Toks poveikis gali atsirasti dažniau ir jis gali būti sunkesnis, jeigu Xelpek vartojama ilgą laiką. Jeigu pasireiškia vartojimo nutraukimo poveikis, turite kreiptis į gydytoją.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų)
· svaigulys, mieguistumas, galvos skausmas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· padidėjęs apetitas;
· pakili nuotaika, sumišimas, dezorientacija, lytinio potraukio sumažėjimas, irzlumas;
· dėmesio sukaupimo sutrikimas, nerangumas, atminties sutrikimas, atminties praradimas, drebulys, kalbos sutrikimas, dilgčiojimo pojūtis, aptirpimo pojūtis, slopinimas, pernelyg didelis mieguistumas, nemiga, nuovargis, nenormali savijauta;
· neryškus matymas, dvejinimasis akyse;
· galvos svaigimas (vertigo), pusiausvyros sutrikimas, griuvimas;
· sausa burna, vidurių užkietėjimas, vėmimas, dujų kaupimasis žarnyne, viduriavimas, pykinimas, pilvo išsipūtimas;
· erekcijos sutrikimas;
· kūno patinimas, įskaitant galūnių patinimą;
· girtumo pojūtis, nenormali eisena;
· padidėjęs kūno svoris;
· raumenų mėšlungis, sąnarių skausmas, nugaros skausmas, galūnių skausmas;
· gerklės skausmas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
· apetito praradimas, kūno svorio sumažėjimas, cukraus (gliukozės) koncentracijos kraujyje sumažėjimas, cukraus (gliukozės) koncentracijos kraujyje padidėjimas;
· savęs suvokimo pakitimas, neramumas, depresija, susijaudinimas, nuotaikų kaita, sunkumas rasti tinkamus žodžius, haliucinacijos, nenormalūs sapnai, panikos priepuolis, apatija, agresija, pakili nuotaika, psichikos (protinės veiklos) sutrikimas, pasunkėjęs mąstymas, lytinio potraukio padidėjimas, lytinės funkcijos sutrikimai, įskaitant negalėjimą patirti orgazmą, ejakuliacijos (sėklos išsiliejimo) vėlavimą;
· regėjimo sutrikimas, neįprasti akių judesiai, regėjimo pokyčiai, įskaitant tunelinį matymą, blyksėjimas akyse, trūkčiojantys judesiai, refleksų susilpnėjimas, padidėjęs aktyvumas, svaigulys stojantis, odos jautrumo padidėjimas, skonio pojūčio išnykimas, deginimo pojūtis, drebulys judesio metu, sąmonės pritemimas, sąmonės netekimas, apalpimas, jautrumo triukšmui padidėjimas, bloga savijauta;
· akių sausumas, akių patinimas, akių skausmas, regėjimo nusilpimas, ašarojimas, akių dirginimas;
· širdies ritmo sutrikimai, padažnėjęs širdies ritmas, kraujospūdžio sumažėjimas, kraujospūdžio padidėjimas, pulso pokyčiai, širdies nepakankamumas;
· paraudimas, karščio pylimas (kraujo samplūdis į veidą);
· pasunkėjęs kvėpavimas, nosies gleivinės išsausėjimas, nosies užgulimas;
· padidėjęs seilių išskyrimas, rėmuo, aptirpimas aplink burną;
· prakaitavimas, bėrimas, šaltkrėtis, karščiavimas;
· raumenų trūkčiojimas, sąnarių patinimas, raumenų sustingimas, skausmas, įskaitant raumenų skausmą, kaklo skausmas;
· krūtų skausmas;
· pasunkėjęs ir skausmingas šlapinimasis, šlapimo nelaikymas;
· silpnumas, troškulys, veržimas krūtinėje;
· kraujo ir kepenų tyrimų rodmenų pokyčiai (kreatinfosfokinazės suaktyvėjimas kraujyje, alaninaminotransferazės suaktyvėjimas, aspartataminotransferazės suaktyvėjimas, trombocitų skaičiaus sumažėjimas, neutropenija, kreatinino koncentracijos kraujyje padidėjimas, kalio koncentracijos kraujyje sumažėjimas);
· padidėjęs jautrumas, veido patinimas, niežulys, dilgėlinė, sloga (bėganti nosis) , kraujavimas iš nosies, kosulys, knarkimas;
· skausmingos menstruacijos;
· rankų ir pėdų šalimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
· nenormalaus kvapo jutimas, besisupantis vaizdas, pakitęs regėjimo gylio suvokimas, regėjimo ryškumas, regėjimo praradimas;
· vyzdžių išsiplėtimas, žvairumas;
· šaltas prakaitas, spaudimas gerklėje, liežuvio patinimas;
· kasos uždegimas;
· rijimo pasunkėjimas;
· sulėtėję ar sumažėję kūno judesiai;
· negalėjimas tinkamai rašyti;
· skysčių kaupimasis pilve;
· skysčių kaupimasis plaučiuose;
· traukuliai;
· elektrokardiogramos (EKG) rodmenų pokyčiai, kurie rodo širdies ritmo sutrikimus;
· raumenų pažaida;
· išskyros iš krūtų, nenormalus krūtų augimas, krūtų padidėjimas vyrams;
· menstruacijų nebuvimas;
· inkstų nepakankamumas, sumažėjęs šlapinimasis, šlapimo susilaikymas;
· baltųjų kraujo kūnelių skaičiaus kraujyje sumažėjimas;
· netinkamas elgesys, savižudiškas elgesys, mintys apie savižudybę;
· alerginės reakcijos, kurios gali pasireikšti kvėpavimo pasunkėjimu, akių uždegimu (keratitu) ir sunkiomis odos reakcijomis, kurioms būdinga rausvos neiškilios, į taikinius panašios arba apskritos dėmelės liemens srityje, kurių viduryje neretai susidaro pūslelės, taip pat odos lupimasis, opos burnos, gerklės, nosies, lyties organų ir akių gleivinėje. Prieš atsirandant tokiam sunkiam odos bėrimui, pacientui gali pasireikšti karščiavimas ir gripą panašūs simptomai (Stivenso-Džonsono [Stevens-Johnson] sindromas, toksinė epidermio nekrolizė);
· gelta (odos ir akių pageltimas);
· parkinsonizmas, t.y. į Parkinsono (Parkinson) ligą panašūs simptomai, tokie kaip tremoras, bradikinezija (sumažėjęs gebėjimas judėti) ir rigidiškumas (raumenų sąstingis).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)
-	kepenų nepakankamumas;
-	hepatitas (kepenų uždegimas).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· priklausomybė nuo Xelpek („priklausomybė nuo vaistų“).

Turite žinoti, kad baigus trumpalaikį ar ilgalaikį gydymą šiuo vaistu, galite patirti tam tikrą šalutinį poveikį, taip vadinamą vartojimo nutraukimo poveikį (žr. „Nustojus vartoti Xelpek“).

Jeigu Jums patino veidas ar liežuvis arba paraudo, lupasi oda ar ant jos atsirado pūslių, nedelsdami kreipkitės į gydytoją.

Tam tikras šalutinis poveikis (pvz., mieguistumas) gali pasireikšti dažniau, nes nugaros smegenų traumą patyrę pacientai gali vartoti kitų vaistų (pvz., skausmą malšinančių ar raumenų sustingimą slopinančių), kurių šalutinis poveikis panašus į pregabalino. Šių vaistų vartojant kartu, šalutinis poveikis gali būti sunkesnis.

Nepageidaujama reakcija, apie kurią pranešta po vaisto registracijos: kvėpavimo sutrikimas, paviršinis kvėpavimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Xelpek

Šį vaistą laikykite vaikams nepastebimoje ir nepasiekiamoje vietoje.

Ant kartoninės dėžutės ir lizdinės plokštelės arba talpyklės (buteliuko) etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

DTPE talpyklė

82,5 mg: Laikyti ne aukštesnėje kaip 30 °C temperatūroje.

165 mg ir 330 mg: Šiam vaistui specialių laikymo sąlygų nereikia.

Al/OPA/Al/PVC lizdinės plokštelės

82,5 mg, 165 mg ir 330 mg: Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Xelpek sudėtis 
Veiklioji medžiaga yra pregabalinas.

Xelpek 82,5 mg pailginto atpalaidavimo tabletės
Kiekvienoje pailginto atpalaidavimo tabletėje yra 82,5 mg pregabalino.

Xelpek 165 mg pailginto atpalaidavimo tabletės
Kiekvienoje pailginto atpalaidavimo tabletėje yra 165 mg pregabalino.

Xelpek 330 mg pailginto atpalaidavimo tabletės
Kiekvienoje pailginto atpalaidavimo tabletėje yra 330 mg pregabalino.

Pagalbinės medžiagos: 
· Tabletės šerdis: hipromeliozė, hidroksipropilceliuliozė (E463), bazinis butilintas metakrilato kopolimeras (E1205), krospovidonas (A tipo), magnio stearatas (E470b), bevandenis koloidinis silicio dioksidas (E551);
· Tabletės plėvelė: polivinilo alkoholis (E1203), titano dioksidas (E171), makrogolis (E1521) ir talkas (E553b).
Xelpek 165 mg pailginto atpalaidavimo tabletės
Sudėtyje taip pat yra geltonojo geležies oksido (E172) ir raudonojo geležies oksido (E172).

Xelpek 330 mg pailginto atpalaidavimo tabletės
Sudėtyje taip pat yra raudonojo geležies oksido (E172) ir juodojo geležies oksido (E172).

· Spausdinimo rašalas: šelakas, juodasis geležies oksidas (E172), propilenglikolis (E1520).

Xelpek išvaizda ir kiekis pakuotėje
Xelpek 82,5 mg pailginto atpalaidavimo tabletės
Balta, ovali tabletė be vagelės, kurios viena pusė tuščia, o kitoje pusėje juodu rašalu įspaustas užrašas „ALV 379“, jos ilgis – 19 mm, plotis – 12 mm, storis – maždaug 7 mm.

Xelpek 165 mg pailginto atpalaidavimo tabletės
Geltona, ovali tabletė be vagelės, kurios viena pusė tuščia, o kitoje pusėje juodu rašalu įspaustas užrašas „ALV 380“, jos ilgis – 19 mm, plotis – 12 mm, storis – maždaug 7 mm.

Xelpek 330 mg pailginto atpalaidavimo tabletės
Rožinė, ovali tabletė be vagelės, kurios viena pusė tuščia, o kitoje pusėje juodu rašalu įspaustas užrašas „ALV 381“, jos ilgis – 19 mm, plotis – 12 mm, storis – maždaug 8 mm.

Xelpek tiekiamas:
· Kartoninė dėžutėje, kurioje yra balta, plataus kaklelio, apvali DTPE talpyklė (buteliukas) su vaikų sunkiai atidaromu baltu dangteliu su įdėklu ir vienas sausiklio paketėlis.
· Pakuotė, kurioje yra 30 pailginto atpalaidavimo tablečių.
· Kartoninė dėžutė, kurioje yra 30 pailginto atpalaidavimo tablečių, supakuotų į Al/OPA/Al/PVC lizdines plokšteles, kurioje.

Gali būti tiekiamos ne visų dydžių pakuotės.

Registruotojas ir gamintojas

Registruotojas
UAB Exeltis Baltics
Antano Tumėno g. 4
Vilnius, LT-01110
Lietuva

Gamintojas
KeVaRo Group EOOD
9 Tsaritsa Elenora Str.
Office 23
1618 Sofia
Bulgarija

Šis vaistas Europos ekonominės erdvės valstybėse narėse registruotas tokiais pavadinimais:
Austrija, Belgija, Nyderlandai, Rumunija, Slovakija - Lynagex
Prancūzija – Nelypra LP
Italija - Lindone
Lenkija – Lynagex XR
Portugalija - Sindocron
Čekija – Inmenia
Estija, Latvija, Lietuva – Xelpek

Šis pakuotės lapelis paskutinį kartą peržiūrėtas 2026-10-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

